Digea

Μετοχική σύνθεση της Εταιρείας

Τα τελευταία χρόνια, η μετοχική σύνθεση στην Digea, έχει αλλάξει. Στην εταιρεία δεν περιλαμβάνονται οι μετοχές των εταιρειών που ελέγχουν τους δυο νέους σταθμούς εθνικής εμβέλειας (Ραδιοτηλεοπτική και Alter Ego), ενώ αντιθέτως το 17,29% της Digea κατέχουν οι πτωχευμένες εταιρείες Τηλέτυπος (12,3%) και Ελεύθερη Τηλεόραση (4,98%) που πλέον δεν περιλαμβάνονται στον τηλεοπτικό χάρτη, και δεν έχουν δικαίωμα ψήφου. Οι υπόλοιπες εταιρίες των πέντε ιδιωτικών σταθμών συμμετέχουν, με τα εξής ποσοστά: η Alpha Δορυφορική Τηλεόραση (10,19%), Antenna TV (18,13%), Μακεδονία TV (18,13%), Ειδήσεις Dot Com (18,13%) και Νέα Τηλεόραση (18,13%).

Πληροφορίες

Η Digea είναι ο αποκλειστικός πάροχος επίγειας ψηφιακής τηλεόρασης, για τα ιδιωτικά κανάλια εθνικής και περιφερειακής εμβέλειας, στην Ελλάδα ενώ τα δημόσια κανάλια εκπέμπονται από την ΕΡΤ η οποία είναι επίσης πάροχος υπηρεσιών δικτύου επίγειας ψηφιακής τηλεόρασης, σύμφωνα με τον ισχύοντα νόμο. Βάσει της νομοθεσίας αυτής και με απόφαση της Πολιτείας, οι ιδιωτικοί τηλεοπτικοί σταθμοί μπορούν να εκπέμπονται από την Digea, βάσει συγκεκριμένων όρων που προβλέπονται στην σύμβαση που έχει συναφθεί με το Ελληνικό Δημόσιο. Ειδικότερα σε ότι αφορά στην τιμολόγηση των σταθμών για την υπηρεσία, ορίζεται από την Εθνική Επιτροπή Τηλεπικοινωνιών και Ταχυδρομείων.
Η ΕΡΤ σε αντίθεση με την Digea, είναι καθολικός πάροχος υπηρεσιών δικτύου, πράγμα που σημαίνει ότι υποχρεούται να καλύψει το σύνολο της ελληνικής επικράτειας με ψηφιακό σήμα, σε αντίθεση με την Digea που, βάσει νόμου, υποχρεούται να καλύψει το 95%. Παρόλα αυτά, η κάλυψη του ψηφιακού σήματος της Digea, στην παρούσα φάση (Οκτώβριος 2018) υπερβαίνει κάθε γνωστό όριο το 97%.

Αντιδράσεις

Η Digea, στο σχετικό διαγωνισμό που πραγματοποιήθηκε από την ΕΕΤΤ, κατέθεσε προσφορά μόνο για την εκπομπή του σήματος των τηλεοπτικών σταθμών εθνικής εμβέλειας, ενώ αντίθετα, δεν κατέθεσε προσφορά για την ανάληψη των δικαιωμάτων εκπομπής των περιφερειακών καναλιών, καθώς η εκπομπή τους από την πλευρά της εταιρείας, θεωρήθηκε οικονομικά ασύμφορη. Παρόλα αυτά η ΕΕΤΤ και τα συναρμόδια υπουργεία, υποχρέωσαν την Digea -βάσει των προβλεπομένων από το νόμο, να αναλάβει και το έργο της εκπομπής των περιφερειακών καναλιών. Μάλιστα περαιτέρω, η ΕΕΤΤ, επέβαλε συγκεκριμένο μοντέλο τιμολόγησης των καναλιών (περιφερειακών και εθνικής εμβέλειας), με ανώτατο όριο (πλαφόν) στο οποιοδήποτε ενδεχόμενο κέρδος της Digea, προκειμένου να διασφαλίσει την βιωσιμότητα των τηλεοπτικών σταθμών της περιφέρειας. Παρόλα αυτά, μερίδα των περιφερειακών καναλιών θεώρησε τη ρύθμιση "ασύμφορη", καθώς έως την ανάδειξη του υπερθεματιστή για την εκμετάλλευση των συχνοτήτων, τα περιφερειακά κανάλια εξέπεμπαν δωρεάν το αναλογικό σήμα τους, σε αντίθεση με τα κανάλια εθνικής εμβέλειας, τα οποία υποχρεούνταν στην καταβολή αντιτίμου στο κράτος για τη χρήση του δημόσιου αγαθού των συχνοτήτων.
Η Ένωση Περιφερειακών Καναλιών Ελλάδος είχε καταγγείλει με ανακοίνωσή της στις 19 Ιουνίου 2013 τον διαγωνισμό, για τον έμμεσο οικονομικό εξαναγκασμό των ιδιωτικών περιφερειακών καναλιών και ότι ο ένας πάροχος δικτύου για όλους, φωτογραφίζει την Digea. Σημειώνεται όμως πως παρόλο που ο διαγωνισμός για την παραχώρηση των συχνοτήτων ήταν ανοιχτός, κανένας άλλος πάροχος δεν κατέθεσε προσφορά. Μονοπωλιακές τακτικές έχει καταγγείλει και ο τεχνικός διευθυντής της ΕΡΤ Νίκος Μιχαλίτσης. Θα πρέπει να αναφερθεί ότι ο διαγωνισμός ανάθεσης για την εκπομπή του ψηφιακού σήματος, δημιουργήθηκε και διενεργήθηκε από την Εθνική Επιτροπή Τηλεπικοινωνιών και Ταχυδρομείων (την κρατική ανεξάρτητη αρχή για τις τηλεπικοινωνίες), ενώ για την ανάληψη του έργου που αφορά στην εκπομπή του σήματος των περιφερειακών καναλιών, η εταιρεία Digea, δεν κατέθεσε καμία προσφορά, καθώς δεν υπήρχε ενδιαφέρον, και την ανατέθηκε υποχρεωτικά από το κράτος.
Η μεγαλύτερη αντίδραση έγινε από τους τοπικούς τηλεοπτικούς σταθμούς της Κεντρικής Μακεδονίας, όπου κέρδισαν το Νοέμβριο του 2014, προσωρινά ασφαλιστικά μέτρα κατά της Digea και της ΕΕΤΤ, ώστε να μπορούν εκπέμπουν ψηφιακά μέσω των υφιστάμενων μεταβατικών παρόχων Περθώ, DBS και Digital Union από το κέντρο εκπομπής του Χορτιάτη (κάτι που βάσει νόμου απαγορεύεται), σε αντίθεση με τα υπόλοιπα περιφερειακά κανάλια των υπόλοιπων περιφερειών που διέκοψαν κατευθείαν τόσο το αναλογικό τους, όσο και το μεταβατικό ψηφιακό σήμα τους από τους υφιστάμενους παρόχους και εντάχθηκαν χωρίς άλλη λύση στην Digea. Το συμβούλιο ωστόσο της δημοτικής τηλεόρασης της Θεσσαλονίκης TV 100, που ανήκε αρχικά σε αυτούς τους σταθμούς, υποχρεώθηκε και υπέγραψε τελικά σύμβαση, ύστερα από βελτιωμένη οικονομική πρόταση που κατέθεσε εκπρόσωπος της Digea.
Το θέμα απασχόλησε την Ειδική Μόνιμη Επιτροπή Θεσμών & Διαφάνειας με θέματα που έθεσε η Επιτροπή Τηλεοπτικών Σταθμών Κεντρικής Μακεδονίας και σχετίζονται με τον τρόπο δραστηριοποίησης της DIGEA A.E. και την οικονομική πρακτική της εταιρίας απέναντι στους τηλεοπτικούς σταθμούς της Περιφέρειας Κεντρικής Μακεδονίας.

Ιδιοκτησία

Η Digea ανήκει στην Ανώνυμη Εταιρεία Παροχής Υπηρεσιών Τηλεπικοινωνιακού Παρόχου Ψηφιακών Μεταδόσεων η οποία συστάθηκε στις 12 Ιουνίου 2009 με τον αρχικό διακριτικό τίτλο Ψηφιακός Πάροχος Α.Ε. ενώ σχεδόν έναν χρόνο αργότερα προστίθεται στο διακριτικό τίτλο του φορέα η λέξη Digea.